Grondbesettings sal nie geduld word nie, sê ANC-voorsitterSihle Zikalala, voorsitter van die ANC in KwaZulu-Natal by ŉ media-ontbyt in Durban (Foto: African News Agency/ANA) Grondbesettings sal nie in KwaZulu-Natal geduld word nie, het die voorsitter van die ANC in die provinsie, Sihle Zikalala, Dinsdag gesê. “Ons sal seker maak dat grondbesettings nie geduld word nie. Dit is ekstreme linkse groepe soos [Black First, Land First] wat onwettige besettings aanmoedig,” het hy gesê. Zikalala het redakteurs, verslaggewers en politieke analiste by die Coastlands Hotel in Musgrave toegespreek. Die informele byeenkoms is deur die provinsiale ANC gereël om kwessies op te klaar wat betref die party se verkiesingsmanifes. Zikalala het gesê die provinsiale regering het verlede week Vrydag ŉ saak teen die grondbesetters gewen. “Die departement van menslike nedersettings en eThekwini-munisipaliteit is hof toe. Die hof het vantevore gesê dat jy nie mense kan uitsit sonder om alternatiewe nedersetting te verskaf nie. Ons is hof toe en het dit teengestaan en die saak gewen. “Ons kan nou ŉ persoon verhoed om skuilings op onbesette grond op te rig. Ons gaan dié besluit implementeer, want dit is iets wat ons tot dusver frustreer het.” Oor behuisingsbehoeftes van diegene op die lae kant van die middelklas, het Zikalala gesê persone in dié inkomstekategorie kwalifiseer nie vir HOP-behuising nie en het ook nie toegang tot talle ander staatsdienste nie, weens hul inkomstekategorie. Die regering wil dus met twee projekte begin – een wat tot voordeel sal wees vir persone in dié inkomstekategorie en diegene wat behoeftige werkloses is. “Ons sal behoorlike informele nedersettings oprig waar ons persele het wat munisipale dienste kan lewer. Dit sal die kwessie van verstedeliking van hawelose werkloses in KwaZulu-Natal aanroer.” Verstedeliking beteken dat die regering nie kan voldoen aan die aanvraag vir bekostigbare behuising nie. “As ŉ regering het ons ingestem dat ons persele moet skep waar mense kan bly, hul eie informele huise kan oprig, en toegang het tot elektrisiteit en water.” Dié nedersettings sal goed ontwerp wees, met toegang tot paaie en “goeie” sanitêre stelsels, het hy bygevoeg. Die regering probeer ook om die middelklas te ondersteun wat nie behuising kan bekostig nie, om seker te maak dat hulle toegang het “tot behoorlike persele waar hulle huise kan bou”, het Zikalala bygevoeg. “Dit sal gedoen word in samewerking met die regering en banke soos “Ithala” en “een van die privaat banke”. Ithala Bank is ŉ finansiële instelling wat aan die provinsiale regering behoort. “Die middelklas kla. Hulle sê die lewe is nie so maklik soos wat dit was vyf of 10 jaar gelede nie. Om die persone in dié inkomstekategorie te akkommodeer, sal projekte soos Cornubia bespoedig word.” Ontwikkelings in ander gebiede, soortgelyk aan die Cornubia-model, sal ook van stapel gestuur word, het hy bygevoeg. Cornubia is ŉ gemengde gebruik, gemengde inkomste ontwikkeling en is ŉ gesamentlike poging tussen die suikerreus Tongaat Hulett en eThekwini-munisipaliteit. Volgens die munisipaliteit het Cornubia die vermoë om 24 000 huise te verskaf. Zikalala het gesê KwaZulu-Natal sal oor 10 jaar heeltemal anders lyk. “Pietermaritzburg en Durban sal verbind wees aan mekaar. ŉ Sneltrein sal die twee aan mekaar en aan King Shaka Internasionale Lughawe verbind. Daar is ook ŉ moontlikheid van ŉ dorp tussen die twee stede.”